
תקציר גזר דין ת"פ 28132-05-20  - מדינת ישראל נ' ד"ר אילן הלוי 
ביהמ"ש השלום פתח תקווה, כבוד השופטת אליאנא דניאלי

היום, 25.1.24, ניתן גזר הדין, בתיק שבנדון, שעניינו בכתב אישום שהוגש נגד רופא נשים, מומחה במיילדות וגניקולוגיה, אשר פתח מתחם ללידות בית בשטח ביתו. הנאשם הורשע על ידי בית משפט השלום בפ"ת, בביצוע עבירות של טיפול רפואי רשלני, הפסקת הריון בניגוד לחוק, שיבוש מהלכי משפט, הדחה בחקירה ובעבירות על פקודת בריאות העם ופקודת הרופאים. 
הנאשם הורשע בחמישה אישומים לפיהם ביצע את המעשים שיוחסו לו ביולדות ובמטופלות שהגיעו למתחם, והפר צווים שהושתו עליו ועל המתחם במטרה למנוע את המשך ההתנהלות במקום.

בית המשפט קבע כי הנאשם פעל בניגוד לסטנדרט הרפואי המקובל, ויילד במתחם נשים אשר עקב נסיבות הכרוכות בעיקרן בניתוחים קיסריים בעברן, נקבע כי קיים סיכון בילוד נשים אלו בלידת בית.  במעשיו ובמחדליו הביא לסיכונן הנשים ותינוקותיהן. 
עוד קבע בית המשפט כי מדובר במקרה ייחודי ומורכב, שכן הרשעתו של רופא בגין טיפולו המקצועי אינה מעשה תדיר.
בגזר הדין נקבע כי הרשעת רופא, לגביו העידו נשים רבות על אודות מקצועיותו ותרומתו להן, כמו גם תרומתו לסוגיית לידות הבית בישראל, מהווה כתם על פועלו המקצועי. רשיונו המקצועי של הנאשם הותלה על ידי משרד הבריאות, וספק אם ומתי יותר לו לשוב לעסוק במקצוע שהוא רואה בו שליחות.
הנאשם שהה כ-5 חודשים במעצר מאחורי סורג ובריח וכ-7 חודשים במעצר באיזוק אלקטרוני. 
לפיכך גזר בית המשפט את דינו של הנאשם ל-9 חודשי מאסר לריצוי בעבודות שירות, מאסר על תנאי, קנס, ופיצוי לשתי מטופלות בסכום כולל של  25,000 ₪.
בית המשפט קבע שאין מקום לחלט את נחלת המגורים של הנאשם, בה בוצעו העבירות. 

*** התקציר אינו בא להחליף את גזר-הדין, הנוסח המחייב הוא זה של גזר-הדין המלא ***

